Informácia

o činnosti Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru

      V bode D.2. uznesenia vlády Slovenskej republiky č. 979/2001 zo dňa                        10. októbra 2001 k  návrhu odpovede vlády na správu Európskeho výboru na zabránenie mučenia a neľudského či ponižujúceho zaobchádzania alebo trestania (CPT) z druhej periodickej návštevy Slovenska uskutočnenej 9. až 18. októbra 2000 (ďalej len „uznesenie“) bola ministrovi vnútra Slovenskej republiky uložená úloha                v znení „venovať trvalú pozornosť činnosti sekcie kontroly a inšpekčnej služby Ministerstva vnútra Slovenskej republiky pri vyšetrovaní podaní zadržaných, zaistených a obvinených osôb na zranenia, ktoré im podľa ich vyjadrenia boli spôsobené príslušníkmi Policajného zboru“ (ďalej len „podanie“) a raz ročne informovať vládu Slovenskej republiky. V súlade s touto úlohou Ministerstvo vnútra Slovenskej republiky predkladá vláde Slovenskej republiky každoročne predmetnú informáciu. Vecne príslušným na vyšetrovanie predmetných podaní na Ministerstve vnútra Slovenskej republiky je odbor inšpekčnej služby sekcie kontroly a inšpekčnej služby Ministerstva vnútra Slovenskej republiky (ďalej len „inšpekčná služba“). 
      Jednotlivé podania boli aj v roku 2008 a v prvom polroku 2009 evidované                     na základe oznámení predkladaných Zborom väzenskej a justičnej stráže, prokuratúrou, samotnými občanmi, alebo na základe iných podnetov (napríklad podania postúpené od advokátov, od ligy aktivistov pre ľudské práva, alebo od iných útvarov Policajného zboru). V niektorých prípadoch boli podania postúpené aj v rámci jednotlivých pracovísk inšpekčnej služby.
Za obdobie od 1. januára 2008 do 31. decembra 2008 bolo inšpekčnou službou prijatých 146 podaní, z toho 73 prostredníctvom Zboru väzenskej a justičnej stráže,                     5 od prokuratúr, 39 od občanov a 29 bolo prijatých prostredníctvom iných útvarov Policajného zboru, alebo iných subjektov. Tieto podania boli v hodnotenom období vybavené spôsobmi uvedenými v tabuľke č. 1, nasledovne: 
Tabuľka č. 1: Spôsob vybavenia podaní prijatých inšpekčnou službou za obdobie roku 2008
2	podania boli vybavené odovzdaním veci uznesením inému orgánu na disciplinárne konanie podľa § 197 ods. 1 písm. b/ Trestného poriadku, nakoľko nebol dôvod na začatie trestného stíhania alebo na postup podľa ods. 2 uvedeného ustanovenia Trestného poriadku,	
113	(77,40%) podaní bolo uznesením odmietnutých podľa § 197 ods. 1                písm. d/ Trestného poriadku, nakoľko nebol dôvod na začatie trestného stíhania alebo na postup podľa ods. 2 uvedeného ustanovenia Trestného poriadku,	
7	podaní bolo v štádiu vydania uznesenia o začatí trestného stíhania podľa               § 199 ods. 1 Trestného poriadku,	
1	podanie bolo realizované vydaním uznesenia o vznesení obvinenia podľa    § 206 Trestného poriadku,	
2	podania boli realizované vydaním uznesenia o postúpení veci podľa § 214 Trestného poriadku, nakoľko nešlo o trestný čin, ale išlo o skutok, ktorý by mohol byť prejednaný v disciplinárnom konaní,	
5	(3,42%) podaní bolo realizovaných zastavením trestného stíhania podľa              § 215 ods. 1 Trestného poriadku, 	
2	podania boli realizované vydaním uznesenia o prerušení trestného stíhania podľa § 228 ods. 1 Trestného poriadku,	
8	podaní bolo postúpených vecne a miestne príslušnému orgánu,	
6	podaní bolo predmetom ďalšieho šetrenia, nakoľko nebolo o nich rozhodnuté v hodnotenom období.	
  
Prešetrením 118 podaní (80,82%) sa neprimerané násilie zo strany príslušníkov Policajného zboru nepotvrdilo. Išlo o podania, ktoré boli realizované vydaním uznesenia o odmietnutí veci podľa § 197 ods. 1 písm. d/ Trestného poriadku a podania realizované zastavením trestného stíhania podľa § 215 Trestného poriadku. Osem podaní bolo postúpených vecne a miestne príslušnému orgánu.
      Počet podaní zaevidovaných inšpekčnou službou za roky 2002 až 2008,                      sa vyvíjal rôzne. Klesajúca tendencia bola zaznamenávaná po roku 2002 až do roku 2005, pričom najviac podaní bolo zaevidovaných v roku 2002 (až 320). V roku 2005 bolo zaevidovaných 155 podaní. V roku 2007 bol zaznamenaný pokles podaní                 o 63 oproti roku 2006, kedy bolo zaevidovaných 227 podaní. Za uvedené obdobie najmenej podaní bolo zaevidovaných v roku 2008, a to 146. 
     V roku 2008 vyšetrovatelia inšpekčnej služby z podaní prijatých v minulom období, ktoré boli vykázané ako realizované vydaním uznesenia o začatí trestného stíhania alebo nerozhodnuté, v dvoch veciach vzniesli obvinenie. Následne                         v uvedených dvoch veciach vyšetrovatelia inšpekčnej služby spracovali prokurátorovi návrhy na zastavenie trestného stíhania. V hodnotenom období v jednej veci spracoval vyšetrovateľ inšpekčnej služby návrh na podanie obžaloby. 
    Za obdobie od 1. januára 2009 do 30. júna 2009 bolo inšpekčnou službou prijatých               93 podaní. Tieto podania boli v hodnotenom období vybavené spôsobmi uvedenými v tabuľke č. 2, nasledovne:
Tabuľka č. 2: Spôsob vybavenia podaní prijatých inšpekčnou službou za obdobie prvého polroku 2009
1	podanie bolo vybavené odovzdaním veci uznesením inému orgánu na disciplinárne konanie podľa § 197 ods. 1 písm. b/ Trestného poriadku, nakoľko nebol dôvod na začatie trestného stíhania alebo na postup podľa ods. 2 uvedeného ustanovenia Trestného poriadku,	
74	(79,57%) podaní bolo uznesením odmietnutých podľa § 197 ods. 1               písm. d/ Trestného poriadku, nakoľko nebol dôvod na začatie trestného stíhania alebo na postup podľa ods. 2, uvedeného ustanovenia Trestného poriadku,	
5	podaní bolo v štádiu vydania uznesenia o začatí trestného stíhania podľa  § 199 ods. 1 Trestného poriadku,	
2	podania boli realizované vydaním uznesenia o vznesení obvinenia podľa    § 206 Trestného poriadku,	
4	podania boli postúpené vecne a miestne príslušnému orgánu,	
7	podaní bolo predmetom ďalšieho šetrenia, nakoľko nebolo o nich rozhodnuté v hodnotenom období.	

Prešetrením 74 podaní (79,57%) sa neprimerané násilie zo strany príslušníkov Policajného zboru nepotvrdilo. Išlo o podania, ktoré boli realizované vydaním uznesenia o odmietnutí veci podľa § 197 ods. 1 písm. d/ Trestného poriadku.                      V 4 prípadoch boli podania postúpené vecne a miestne príslušnému orgánu.      
     Z podaní prijatých inšpekčnou službou v roku 2008, ktoré boli uvedené ako nerozhodnuté alebo ktoré boli realizované začatím trestného stíhania, bolo v období prvého polroku 2009 vznesené obvinenie v jednom prípade. V ostatných veciach, v ktorých bolo rozhodnuté, bolo vydané uznesenie o odmietnutí veci, zastavení trestného stíhania alebo postúpení veci.
     Zo strany oznamovateľov ide v mnohých prípadoch často o účelové podania s cieľom oslabiť dôkaznú situáciu voči sebe a dosiahnuť zníženie výšky hroziaceho trestu, resp. vyhnúť sa trestnému stíhaniu. Mnohí občania, ktorí podávajú oznámenia na udalosti, ktoré sa stali v minulosti, sa takto zrejme snažia o určitú odvetu voči zakročujúcim príslušníkom Policajného zboru, nakoľko to nie je ich bezprostredná reakcia na aktuálny zákrok. Uvedená situácia dlhodobo pretrváva.
     Dôvodmi postupu povereného príslušníka Policajného zboru, resp. vyšetrovateľa Policajného zboru vo veciach, ktoré uznesením odmietol podľa § 197 ods. 1 písm. d/ Trestného poriadku, boli najmä zákonnosť použitia donucovacích prostriedkov pri služobnom zákroku, nepreukázanie skutkového stavu podľa údajov oznamovateľov, výkon práv a povinností v súlade so všeobecne záväznými právnymi predpismi, nenaplnenie znakov skutkovej podstaty preverovaného podozrenia  z trestného činu. V daných prípadoch oznamovatelia podávali trestné oznámenia za účelom zmiernenia svojho konania, vyvinenia sa z trestnej činnosti, resp. poukázania na nezákonnosť dosiahnutia priznania sa k páchaniu trestnej činnosti. Uvedený stav dlhodobo pretrváva.

Záver     
     Inšpekčná služba za účelom predchádzania a eliminovania negatívneho konania príslušníkov Policajného zboru voči zadržaným, zaisteným a obvineným osobám už v minulom období prijala viaceré opatrenia. 
     V hodnotenom období inšpekčná služba iniciovala návrh novely § 196 ods. 2  Trestného poriadku súvisiaci s vypočutím osoby so zámerom, aby okrem oznamovateľa bolo možné vypočuť aj poškodeného. Podľa ustanovenia § 201 ods. 2 Trestného poriadku zadováženie podkladov sa týka v rozsahu potrebnom na posúdenie prípadu. Tento rozsah je ohraničený výkonom dozoru prokurátora, ktorý je garantom zabránenia svojvoľného stanovenia tohto rozsahu. Zastáva sa názor, že každý prípad je potrebné posudzovať individuálne a nezovšeobecňovať nutnosť vykonania výsluchov oznamovateľov. Predmetný návrh novely bol zaslaný na posúdenie a vybavenie na príslušnú sekciu Ministerstva vnútra Slovenskej republiky.
     Okrem uvedeného opatrenia bol v rozkaze ministra vnútra Slovenskej republiky     č. 28/2008 o plnení úloh a opatrení Európskeho dohovoru na zabránenie mučenia a neľudského či ponižujúceho zaobchádzania alebo trestania v pôsobnosti Ministerstva vnútra Slovenskej republiky s účinnosťou od 28. augusta 2008 vymenovaný styčný zástupca za sekciu kontroly a inšpekčnej služby Ministerstva vnútra Slovenskej republiky, ktorý najmä zabezpečuje a koordinuje plnenie úloh z uvedeného Európskeho dohovoru v pôsobnosti sekcie kontroly a inšpekčnej služby Ministerstva vnútra Slovenskej republiky.
     Páchanie protiprávnej činnosti a násilia zo strany príslušníkov Policajného zboru nie je možné eliminovať úplne. Je však možné tomuto predchádzať a celkový počet protiprávnych prípadov páchaných policajtmi znižovať. Z uvedeného dôvodu je potrebné tomuto negatívnemu javu venovať neustále zvýšenú pozornosť, hlavne zo strany riadiacich zamestnancov.
     V podaniach, v ktorých sa potvrdí ich opodstatnenosť, nadriadení sekcie kontroly   a inšpekčnej služby Ministerstva vnútra Slovenskej republiky oboznamujú s poznatkami o negatívnom konaní, príčinách a podmienkach v rámci porád riaditeľov útvarov Policajného zboru. Cieľom je využívanie týchto poznatkov v riadiacej práci a znižovanie počtu prípadov neadekvátneho konania príslušníkov Policajného zboru voči zadržaným, zaisteným a obvineným osobám.
    Jedným z opatrení ako predchádzať nežiaducemu správaniu príslušníkov Policajného zboru voči občanom, bolo vydanie rozkazu ministra vnútra Slovenskej republiky č. 21/2009 o úlohách na zabránenie porušovania ľudských práv a slobôd príslušníkmi Policajného zboru a príslušníkmi Železničnej polície pri vykonávaní služobných zákrokov a obmedzovaní osobnej slobody. Týmto interným aktom riadenia bolo uložené riadiacim zamestnancom vybraných organizačných zložiek Ministerstva vnútra Slovenskej republiky vykonať 11 úloh v tejto oblasti. Ide napríklad o úlohy:
•	 zdokonaľovať psychodiagnostické vyšetrenie žiadateľov o prijatie do služobného pomeru príslušníka Policajného zboru a príslušníka Železničnej polície s cieľom sprísneného posudzovania agresivity, interpersonálnej vnímavosti a sociálnej citlivosti,
•	vypracovať metodiku na uskutočňovanie priebežných preventívnych psychologických vyšetrení príslušníkov Policajného zboru a príslušníkov Železničnej polície,
•	aktualizovať na Stredných odborných školách Policajného zboru učebné osnovy s cieľom prehĺbiť a rozšíriť výučbu dodržiavania ľudských práv                      a slobôd a dodržiavania zákonnosti, výučbu práce s menšinovými spoločenstvami a etiky policajnej práce,
•	aktualizovať na Akadémii Policajného zboru v Bratislave obsah študijných predmetov s cieľom prehĺbiť a rozšíriť výučbu dodržiavania ľudských práv             a slobôd a dodržiavania zákonnosti, výučbu práce s menšinovými spoločenstvami a etiky policajnej práce,
•	uskutočňovať v rámci služobnej prípravy zamestnania príslušníkov Policajného zboru a príslušníkov Železničnej polície so zameraním na prácu              s menšinovými spoločenstvami,
•	v rámci kontrolnej činnosti venovať zvýšenú pozornosť správaniu                             sa príslušníkov Policajného zboru a príslušníkov Železničnej polície, pri vykonávaní služobných zákrokov voči osobám a vyhodnocovať zistenia                   z kontrolnej činnosti a prijímať opatrenia na odstránenie nedostatkov a príčin ich vzniku.